นายกรัฐมนตรี ขอสื่อระมัดระวังการตั้งคำถามต่อ 13 ทีมหมูป่า และเตรียมเลี้ยงขอบคุณเจ้าหน้าที่ทุกฝ่าย
นายกรัฐมนตรี ขอสื่อระมัดระวังการตั้งคำถามต่อ 13 ทีมหมูป่า และเตรียมเลี้ยงขอบคุณเจ้าหน้าที่ทุกฝ่าย

พลเอก ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ เน้นย้ำถึงการนำเสนอข่าวของสื่อมวลชนประเด็นเกี่ยวกับการช่วยเหลือทีมฟุตบอลเยาวชนและโค้ชทีมหมูป่าอะคาเดมี โดยต้องนำเสนอด้วยความระมัดระวังเพราะทุกอย่างดีอยู่แล้ว อะไรที่ไม่จำเป็น ก็ไม่ควรซักไซ้รายละเอียด เนื่องจากเหตุการณ์ที่เกิดขึ้นทั้งหมดก็เป็นที่รับรู้ทั้งในและต่างประเทศ ดังนั้นไม่มีอะไรจะดีไปกว่านี้ และไม่ควรทำอะไรให้เสียไปมากกว่าเดิม

ทั้งนี้สำหรับการเตรียมการจัดเลี้ยงขอบคุณเจ้าหน้าที่และจิตอาสาทุกภาคส่วนที่ร่วมปฏิบัติภารกิจในครั้งนี้นั้น นายกรัฐมนตรี กล่าวว่า จะมีการขอพระราชทานพระราชานุญาตใช้พระลานพระราชวังดุสิต เป็นสถานที่ในการจัดเลี้ยงขอบคุณเจ้าหน้าที่ ส่วนวันเวลาของการจัดงาน ขณะนี้ยังอยู่ในระหว่างการหารือเป็นการภายใน ส่วนจะมีการจัดงานเพียงจุดเดียวหรือไม่นั้นเบื้องต้น จะจัดในพื้นที่กรุงเทพมหานครก่อน แต่ก็ได้เตรียมแผนสำรองไว้ หากไม่สะดวกก็ต้องคิดกันว่าจะทำอย่างไรต่อไปเพื่อรองรับคนจำนวนมาก ซึ่งนับเป็นพระมหากรุณาธิคุณ ที่ทรงพระราชทานกำลังใจให้เราทุกคน จากนี้ก็เป็นหน้าที่ของรัฐบาลที่ต้องดูแลต่อไป

อย่างไรก็ตาม นายกรัฐมนตรี ย้ำว่า ขณะนี้ทุกอย่างจบลงด้วยดีแล้ว อย่าให้มีอะไรเสียหาย เพราะการทำอะไรมากไป ทั้งที่เจตนาหรือไม่เจตนา ก็อาจทำให้เกิดความเสียหายได้